Na temelju Članka 13. i Članka 23. Zakona o udrugama ( Narodne novine, br. 74/14 ), te Članka 25. Statuta Udruge, Skupština Udruge osoba s invaliditetom Labin na svojoj sjednici održanoj 29.06.2015.godine, donijela je

STATUT

Udruge osoba s invaliditetom Labin

I. OPĆE ODREDBE

Ovim Statutom reguliraju se odredbe o nazivu, sjedištu, o zastupanju; izgledu pečata; o ciljevima i području(ima) djelovanja sukladno ciljevima, djelatnostima kojima se ostvaruju ciljevi te gospodarskim djelatnostima sukladno zakonu; o načinu osiguranja javnosti djelovanja udruge; o uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova, tijelima udruge, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata; izboru i opozivu likvidatora udruge; **međusobnim pravima i obvezama udruge i ustrojstvenih oblika** (samo ako ih udruga ima), prestanku postojanja udruge; o imovini, načinu stjecanja i raspolaganju imovinom; o postupku s imovinom u slučaju prestanka postojanja udruge, o načinu rješavanja sporova i sukoba interesa unutar udruge te drugim pitanjima od značaja za udrugu.

Članak 1.

Naziv udruge je **: Udruga osoba s invaliditetom Labin**

Članak 2.

Udruga osoba s invaliditetom Labin ( u daljnjem tekstu: Udruga) je samostalna, dragovoljna, nestranačka, neprofitna udruga u koju se dragovoljno udružuju sve osobe s invaliditetom od 30 i više posto i njihovi roditelji ili staratelji, te ostali građani radi unapređivanja rehabilitacije i zaštite osoba s tjelesnim i drugim invaliditetom, te njihove što potpunije društvene afirmacije, resocijalizacije i što kvalitetnijeg života.

Udruga ima svojstvo pravne osobe i obavlja svoju djelatnost na području Grada Labina i općina Kršan, Pićan, Raša i Sveta Nedjelja, te na ostalom području Istarske Županije, ukoliko član udruge gravitira području na kojem djeluje Udruga.

Članak 3.

Skraćeni naziv Udruge je : **UOI Labin.**

Članak 4.

Sjedište Udruge je u Labinu, na adresi Katuri 17. Odluku o promjeni adrese sjedišta donosi Predsjedništvo.

 Članak 5.

Udrugu predstavlja i zastupa Predsjednik. Predsjednik može ovlastiti i druge osobe za zastupanje.

Članak 6.

Udruga okuplja i zastupa osobe s invaliditetom od 30 % i više, njihove roditelje ili staratelje, te ostale građane koji svojim radom i djelatnošću daju osobni doprinos rješavanju pitanja i problema vezanih uz rad i život osoba s invaliditetom.

Članak 7.

Udruga ima svoj znak tj. simbol osobe u invalidskim kolicima. Taj se naziv sa znakom invalida u invalidskim kolicima nalazi u središtu pečata.

Članak 8.

Udruga ima dva pečata, jednog okruglog oblika, promjera 2 cm na kojem je uz rub otisnut naziv : " Udruga osoba s invaliditetom Labin “ a u sredini se nalazi simbol osobe u invalidskim kolicima i mjesto sjedišta Labin, te drugi pečat četvrtastog oblika, također promjera 2 cm i otisnutim istim nazivom i simbolom u sredini.

Članak 9.

U udruzi nije dopuštena diskriminacija osoba po rasi, boji kože, spolu, vjeri, političkom ili drugom uvjerenju, narodnom, etničkom ili socijalnom porijeklu, prema socijalnom ili imovnom stanju, sindikalnom članstvu, a pogotovo po vrsti i uzroku invalidnosti, te nije dopušteno kršenje sloboda i prava čovjeka i građana.

Članak 10.

Udruga je upisana u Registar Udruga pri nadležnom tijelu.

Članak 11.

Udruga se može udružiti u saveze udruga, zajednice, mreže i u međunarodne udruge.

Odluku o udruživanju donosi samo Skupština.

Članak 12.

Rad Udruge i njenih tijela je javan.

Javnost rada osigurava se :

* otvorenošću i dostupnošću javnosti sjednicama Udruge
* obavješćivanjem javnih glasila o održavanju sjednica tijela i radnih skupina Udruge
* izdavanjem priopćenja
* objavljivanjem i raspravljanjem o programskoj orijentaciji, godišnjem programu rada te izvješću o radu Udruge.

Ostvarivanje javnosti rada ne može biti u suprotnosti s društvenim interesima utvrđenim Ustavom i zakonima.

Odluku o isključenju javnosti donosi tijelo koje saziva sjednicu.

**II. CILJEVI, ZADACI i DJELATNOSTI UDRUGE**

Članak 13.

Udruga je osnovana u cilju promicanja, razvitka i unapređenja života i rada osoba s invaliditetom, njihove rehabilitacije i zaštite, te što potpunije društvene afirmacije, resocijalizacije i što kvalitetnijeg života.

Udruga sukladno ciljevima djeluje na području socijalne djelatnosti.

**DJELATNOSTI**

**Udruga obavlja gospodarske djelatnosti sukladno posebnim propisima što znači da djelatnost udruge može biti samo ona gospodarska djelatnost koju prema posebnom propisu udruga kao pravna osoba može obavljati. Udruga može radi ostvarivanja svojih zadaća i ciljeva organizirati za svoje članove izlete i paket aranžmane u trajanju od 2 dana s najviše 1 noćenjem samo povremeno i bez stjecanja dobiti, što znači ovim posebnim propisom udrugama nije dopušteno pružanje usluga u turizmu, te ih udruge ne mogu ni navesti kao područje svog djelovanja odnosno kao cilj/ djelatnost. Udruga može svojim članovima pružati administrativne usluge uz naknadu kao i prodavati promotivno proizvode svojih članovima za prikupljanje sredstava za financiranje Udruge. Udruga može održavati naplatne tečajeve za svoje članove, prodavati doniranu robu ili rashodovanu imovinu. Udruga može uz naknadu iznajmljivati vlastitu imovinu,a sve u svrhu prikupljanja sredstava za financiranje udruge.**

Članak 14.

Ciljeve i zadatke iz prednjeg članka Udruga provodi:

suradnjom sa drugim udrugama i asocijacijama, tijelima, fondovima i stručnim službama, suradnjom sa lokalnim upravama i samoupravama, angažiranjem članova i suradnika na dragovoljan rad prikupljanjem i obradom podataka o osobama s invaliditetom u lokalnoj zajednici , unapređivanjem medicinske, edukativne, profesionalne i socijalne rehabilitacije osoba s invaliditetom, radom na uklanjanju arhitektonskih i građevinskih barijera u naselju, pomaganjem redovnim članovima u ostvarivanju rehabilitacije i zaštite, u nabavi ortopedskih i drugih pomagala, organiziranjem društvenih, kulturnih, zabavnih, rekreativnih i sportskih aktivnosti članova , informiranjem članova i javnosti, suradnjom sa srodnim organizacijama i institucijama.

**III. ČLANSTVO, ČLANARINA, PRAVA, OBVEZE I STEGOVNA ODGOVORNOST, VOĐENJE POPISA ČLANOVA**

Članak 15.

Kategorije članstva :

* Redovni članovi
* Pridruženi članovi
* Počasni članovi

Redovni član Udruge može postati svaki hrvatski državljanin,sa 30 i više posto tjelesnog oštećenja i njihovi roditelji ili staratelji.

Za osobu mlađu od 14 godina pisanu izjavu o učlanjivanju u udrugu daje zakonski zastupnik ili skrbnik, a za maloljetnu osobu s navršenih 14 godina zakonski zastupnik ili skrbnik daje pisanu suglasnost.

Pridruženi članovi su sve ostale osobe koje su voljne provoditi ciljeve utvrđene ovim Statutom te poštivati odredbe ovog Statuta.

Počasni član Udruge je onaj član koji je svojim izrazitim zalaganjem doprinio ostvarenju ciljeva Udruge.

Status počasnog člana određuje Skupština te je navedeni član oslobođen plaćanja članarine.

 Članak 16.

Popis članova vodi se elektronički i na tiskovnom mediju , sadrži podatke o osobnom imenu ( nazivu ) člana, OIB-u, datumu rođenja, datumu pristupanja udruzi, adresa stanovanja, broj telefona/mobitela i sl. Popis članova je dostupan na uvid svim članovima i nadležnim tijelima na njihov zahtjev.

Članak 17.

Visinu članarine određuje Predsjedništvo.

 Članak 18.

Prava članova su :

* da sudjeluju u radu udruge
* da biraju i budu birani u sva tijela Udruge ( osim pridruženih članova)
* da traže pomoć i podršku u rješavanju osobnih potreba
* da budu upoznati i informirani o cjelokupnom radu
* da sudjeluju u donošenju općih akata Udruge (osim pridruženih članova)
* da sudjeluju u djelatnostima udruge
* da se koriste svim pravima koje uživaju kao članovi Udruge

Članak 19.

Obveze članova su :

* da aktivno rade na provođenju ciljeva i djelatnosti Udruge
* da redovito plaćaju članarinu ( izuzev počasnih članova)
* da se pridržavaju odredbi ovog Statuta i odredbi općih akata Udruge
* da čuvaju i uzdižu ugled Udruge

Članak 20.

Prijam u članstvo vrši se na temelju usmene ili pismene prijave, odluku o prijemu donosi Predsjednik Udruge, a verificira je Predsjedništvo. Nakon verifikacije odluke predsjednika od strane predsjedništva, član se upisuje u registar članova.

Članak 21.

Članstvo u Udruzi prestaje:

1. Dragovoljnim Istupanjem - na temelju pismene ili usmene izjave člana,

2. Smrću - na temelju isprave o smrti ili obavijesti od strane obitelji,

3. Isključenjem- na temelju odluke o isključenju koju donosi Predsjedništvo. Isključeni član ima pravo u roku od 15 dana, računajući od dana dostave odluke, podnijeti žalbu Skupštini Udruge. Skupština je dužna riješiti žalbu u roku od 30 dana, računajući od dana dostave žalbe. Odluka Skupštine Udruge o isključenju je konačna.

4. Neplaćanjem članarine - dvije godine uzastopno na temelju evidencije.

Član Udruge kojem je članstvo prestalo po jednom od osnova iz ovog članka, briše se iz evidencije članstva koju vodi tajnik.

 Članak 22.

Članovi Udruge stegovno odgovaraju za povredu svojih članskih dužnosti utvrđenih ovim Statutom. Stegovni postupak provodi Predsjednik.

U stegovnom postupku mogu se izreći slijedeće stegovne mjere :

* opomena
* isključenje iz Udruge

 Članak 23.

Ciljane skupine ( članovi udruge i korisnici usluga koje udruga pruža ) su:

* opća populacija osoba s invaliditetom i
* opća populacija građana

U jednoj i drugoj skupini imamo zastupljene djecu. mlade, odrasle osobe, osobe starije životne dobi, nezaposlene osobe, manjine i sl.

 **IV. RJEŠAVANJE SPOROVA I SUKOBA INTERESA**

 Članak 24.

Za rješavanje sporova/sukoba interesa, Skupština udruge imenovati će arbitražno vijeće između članova udruge. Sastav, mandat, način odlučivanja vijeća uredit će se pravilnikom kojeg donosi Skupština. Arbitražno vijeće u svom radu na odgovarajući će način primjenjivati odredbe Zakona o mirenju. Odluka Arbitražnog vijeća je konačna.

**V. UPRAVLJANJE UDRUGOM I TIJELA UDRUGE**

Članak 25.

Tijela Udruge su :

1. Skupština

2. Predsjednik

3. Predsjedništvo

4. Tajnik

5. Nadzorni odbor

1. SKUPŠTINA

Članak 26.

Skupština je najviše tijelo upravljanja Udrugom i čine je svi poslovno sposobni članovi udruge.

Način, vrijeme provođenja izbora i izborni postupak utvrđuje Predsjedništvo posebnom odlukom.

Skupština može biti redovna, izborna i izvanredna. Skupština redovito zasjeda jednom godišnje, izborna sjednica Skupštine održava se svake četiri godine, a Izvanredna sjednica Skupštine mora se sazvati nakon zahtjeva Predsjedništva, Nadzornog odbora ili na zahtjev 10 % članstva udruge.

Sjednicu Skupštine saziva Predsjednik Udruge samoinicijativno. U Odluci o sazivanju Skupštine Predsjednik utvrđuje dnevni red sjednice, te dan i mjesto održavanja sjednice.

Skupštinu udruge, zbog proteka mandata tijelima udruge saziva zadnja osoba za zastupanje upisana u Registar udruga ili 4 člana u tijelima udruge, koji su upisani u popis članova prije isteka mandata.

Članak 27.

Poslovi koje obavlja Skupština:

* donošenje Statuta i njegovih izmjena i dopuna
* donošenje poslovnika o radu
* verificiranje programa rada, financijskog plana, završnog računa i utvrđivanje razvojne politike Udruge
* razmatranje i odlučivanje o izvještajima o radu Predsjedništva i Nadzornog odbora
* biranje i razrješavanje Predsjedništva i Nadzornog odbora i predsjednika.
* rješavanje žalbi u drugom stupnju
* obavljanje drugih poslova značajnih za rad Udruge temeljem odluka ili zakonskih odredbi
* odlučivanje o prestanku rada Udruge i raspodjeli preostale imovine udruge.
* usvajanje godišnjeg izvješća o radu, financijskom poslovanju i završnom računu udruge.
* odlučuje o promjeni ciljeva i djelatnosti, te gospodarskih djelatnosti.
* odlučuje o udruživanju u saveze, zajednice, mreže i druge oblike povezivanja udruga.
* bira i razrješava arbitražno vijeće i donosi pravilnik o njegovom radu.
* imenuje i opoziva likvidatora udruge.
* donosi odluku o osnivanju ustrojstvenih oblika.

Članak 28.

Skupština Udruge vodi se po Delegatskom sistemu. Skupštinu čine Delegati ( predstavnici članova ) po principu 1 ( jedan ) delegat na 20 ( dvadeset ) članova udruge. Delegate kandidira Predsjedništvo iz članstva udruge, a odluku o prihvaćanju istih donosi Skupština Udruge na svojoj sjednici. Delegati se odabiru na mandat od 4 ( četiri ) godine i o njima se vodi popis.

Skupštinu vodi Predsjednik Udruge, a u njegovoj odsutnosti član kojeg izaberu članovi Skupštine na samoj sjednici Skupštine.

O radu Skupštine vodi se zapisnik kojeg potpisuju Predsjednik Udruge, zapisničar i dva supotpisnika zapisnika a u odsutnosti Predsjednika Udruge izabrani član Skupštine koji vodi Skupštinu, zapisničar i dva supotpisnika zapisnika. Zapisnik se trajno čuva u arhivi Udruge.

 2. PREDSJEDNIK UDRUGE

 Članak 29.

Predsjednika Udruge bira Skupština javnim/tajnim glasovanjem na osnovu predloženih smjernica i programa rada jednog ili više kandidata a za mandatno razdoblje od 4 godine.

Predsjednik Udruge je predsjednik Predsjedništva i Skupštine Udruge.

Predsjednik je za svoj rad odgovoran Skupštini Udruge.

Članak 30.

Predsjednik Udruge obavlja slijedeće zadatke:

* zastupa Udrugu,
* saziva Skupštinu Udruge,
* rukovodi radom Skupštine Udruge,
* vodi poslove udruge sukladno odlukama Skupštine ,
* odgovoran je za podnošenje Skupštini prijedloga godišnjeg financijskog izvješća,
* utvrđuje prijedlog Statuta i predlaže program rada Skupštini na razmatranje i prihvaćanje,
* brine o izvršenju usvojenog programa rada i provedbi odluka Skupština Udruge,
* upravlja imovinom Udruge,
* podnosi izvješća o radu Udruge Skupštini Udruge,
* brine se o upoznavanju javnosti sa radom Skupštine Udruge,
* sklapa ugovore i poduzima pravne radnje u ime i za račun udruge,
* dostavlja Zapisnik sa redovne sjednice Skupštine nadležnom Uredu koja vodi Registar Udruga,
* obavlja i druge poslove u skladu sa Zakonom, Statutom i aktima udruge.

 3. PREDSJEDNIŠTVO

Članak 31.

Predsjedništvo je izvršno tijelo Udruge koje vodi poslove i izvršava zadatke između dvije sjednice Skupštine kojoj odgovara za svoj rad. Predsjedništvo broji 9 članova.

Predsjednik Udruge je član Predsjedništva.

Tajnik Udruge je po svojem položaju također član Predsjedništva.

ČIanovima Predsjedništva mandat traje 4 godine i mogu biti ponovno birani u tijela Udruge.

Rad Predsjedništva zasniva se na kolektivnom radu i odgovornosti a svaki član i osobno odgovara za svoj rad u Predsjedništvu Predsjedniku i Skupštini Udruge.

Članak 32.

Predsjedništvo između svojih članova bira dva dopredsjednika sa mandatom od 4 godine. U slučaju odsutnosti ili spriječenosti Predsjednika, u poslovima ga zamjenjuje Dopredsjednik ( jedan od dvojice koji je bliže i slobodan ).

Članak 33.

Sjednice Predsjedništva saziva i vodi Predsjednik Udruge, a u njegovoj odsutnosti jedan od dopredsjednika.

Sjednica Predsjedništva može se održati ako joj je prisutno više od polovine članova, a pravovaljane odluke donosi većinom prisutnih članova.

O sjednici Predsjedništva vodi se Zapisnik koji potpisuje Predsjednik i zapisničar.

Članak 34.

Predsjedništvo obavlja slijedeće poslove:

* donosi sve opće akte Udruge
* koordinira rad Udruge između dviju sjednica Skupštine
* izrađuje prijedloge godišnjeg plana rada te financijskog plana
* saziva sjednice Skupštine i priprema materijale za te sjednice
* u skladu sa financijskim planom Udruge odlučuje o korištenju i raspolaganju financijskim sredstvima
* rješava žalbe članova Udruge u prvom stupnju
* donosi odluke o prijemu i prestanku članstva u Udrugu
* brine o provođenju zaključaka Skupštine
* bira i imenuje tajnika i blagajnika Udruge
* bira zastupnike u organizacije ili saveze gdje je Udruga učlanjena ili udružena na temelju odluke Skupštine
* bira delegate za Skupštinu i vodi popis delegata
* obavlja i ostale poslove koje mu u nadležnost stavi Skupština
* Predsjedništvo se sastaje prema potrebi a najmanje jednom u 6 mjeseci.

 4. TAJNIK

Članak 35.

Tajnika bira i imenuje Predsjedništvo Udruge s tim što svake 4 godine podliježe ponovnom izboru.

Za svoj rad tajnik je odgovoran Predsjedništvu, Predsjedniku i Skupštini Udruge.

On vodi registar članova i obavlja administrativno-tehničke poslove.

 5. NADZORNI ODBOR

Članak 36.

Nadzorni odbor je tijelo koje vrši nadzor nad materijalnim i financijskim poslovima Udruge kao i nadzor na primjenom općih akata.

Nadzorni odbor sastoji se od tri člana i dva zamjenika, a bira ih Skupština iz redova članova Udruge na vrijeme od 4 godine.

Članovi Nadzornog odbora ne mogu biti članovi Predsjedništva.

Na osnivačkoj sjednici članovi odbora između sebe biraju predsjednika.

Članak 37.

Nadzorni se odbor sastaje po potrebi, a najmanje jednom godišnje ( u pravilu krajem kalendarske godine vrši detaljan pregled financijsko - materijalnog poslovanja, provjerava poštivanje Zakona, Statuta i općih akata Udruge i odluka Skupštine kao i raspolaganje imovinom Udruge i o tome podnosi pismeno izvješće Skupštini i Predsjedništvu ). Ukoliko Nadzorni odbor uoči krupne greške i propuste u financijsko - materijalnom poslovanju i primjeni općih akata, može sazvati Izvanrednu Skupštinu.

Članak 38.

Mandat članova svih tijela traje 4 godine, ukoliko ovim Statutom nije drugačije određeno.

Mandat prestaje istekom vremena, opozivom ili usvajanjem ostavke na funkciju.

Članak 39.

Prava i dužnost Udruge kada se udružuje u saveze ili organizacije utvrđuju se međusobnim dogovorima s time da Udruga zadržava potpunu samostalnost u izvršavanju svojih ciljeva i zadataka iz ovog Statuta.

 **VI. IMOVINA, NAČIN STJECANJA I RASPOLAGANJE IMOVINOM**

Članak 40.

Imovinu Udruge čine :

* novčana sredstva koja je udruga stekla uplatom članarina, dobrovoljnim prilozima i darovima
* novčana sredstva koja udruga stekne obavljanjem djelatnosti kojom se ostvaruju ciljevi, financiranjem programa i projekata udruge iz državnog proračuna i proračuna jedinica lokalne i područne ( regionalne ) samouprave, te fondova i /ili iz inozemnih izvora
* nekretnine i pokretne stvari udruge,
* druga imovinska prava

Udruga može raspolagati svojom imovinom samo za ostvarivanje ciljeva i obavljanjem djelatnosti određenih Statutom udruge, u skladu sa Zakonom.

 Članak 41.

Izvješće o materijalno-financijskom poslovanju Predsjednik Udruge podnosi Skupštini na razmatranje i prihvaćanje.

 Članak 42.

 Materijalno i financijsko poslovanje Udruge vodi se u skladu sa pozitivnim zakonskim odredbama i propisima, a na temelju godišnjeg programa rada i financijskog plana.

Naredbodavci po financijskom planu su predsjednik Udruge i dopredsjednici Predsjedništva. Predsjedništvo može pored Predsjednika i dopredsjednika ovlastiti i druge osobe za financijsko - materijalno poslovanje.

Naredbodavci - računopolagači i svi ostali ovlašteni članovi Udruge odgovaraju materijalno, krivično i disciplinski u skladu s pozitivnim zakonskim propisima.

Osoba koja vodi financijsko - materijalno knjigovodstvo za Udrugu, može prema mogućnostima, a na temelju odluke Predsjedništva za svoj rad biti nagrađena.

**VII. PRESTANAK POSTOJANJA UDRUGE**

Članak 43.

Udruga prestaje postojati odlukom Skupštine Udruge ili u drugim slučajevima predviđenim zakonom. U slučaju prestanka postojanja Udruge, preostala imovina pripasti će HSUTI-u ( Hrvatskom Savezu Udruga Tjelesnih Invalida ) u Zagrebu, Šoštarićeva 8, 10 000 Zagreb, što znači da se ne može dijeliti svojim osnivačima, članovima udruge ni ostalim osobama ovlaštenim za zastupanje. U slučaju prestanka postojanja temeljem odluke Skupštine, ista donosi odluku o prestanku postojanja Udruge dvotrećinskom većinom glasova od ukupnog broja članova Skupštine Udruge.

 Članak 44.

 Likvidatora udruge imenuje i opoziva Skupština. Likvidator zastupa udrugu u postupku likvidacije, te se otvaranjem likvidacijskog postupka upisuje u Registar Udruga kao osoba ovlaštena za zastupanje udruge do okončanja postupka likvidacije i brisanja udruge iz Registra Udruga.

 **VIII. PRIJELAZNE I ZAVRŠNE ODREDBE**

Članak 45.

Statut Udruge donosi Skupština većinom glasova Delegata / Predstavnika članova koji sudjeluju u radu Skupštine.

Članak 46.

Tumačenje odredaba ovoga Statuta daje Skupština Udruge.

Tumačenje drugih akata Udruge daje Predsjednik Udruge.

U Labinu, 29.06. 2015.godine

 \_\_ Kristijan Juričić\_\_\_\_\_\_\_

 PREDSJEDNIK UDRUGE